open-index/open-wikipedia-markdown huggingface dataset:
Arani kampsun

**Arani kampsun** ehk **arankampsun** on Arani saartelt Iirimaa läänerannikult pärit kudum.

Klassikaline arankampsun on paks üle pea selga tõmmatav džemper, mida katavad mitmesugustest palmikutest ja teistest reljeefsetest koemustritest moodustatud vertikaalsed mustripaneelid. Arankampsuni tüüpiliseks värvuseks on kreemikas naturaalvalge. Traditsioonilisel arankampsunil on 4–6 ülalt alla ulatuvat mustripaneeli laiusega 5–10 cm. Mustripaneelid on nii esi- kui seljaosal kesktelje suhtes sümmeetriliselt paigutatud. Ka varrukad on enamasti kaetud ülalt alla kulgevate mustriribadega.

Kampsunite kudumiseks olevat algselt kasutatud pesemata ja värvimata naturaalvalget või tumedat lambavillast lõnga. Lõng kedrati kuni 1970. aastateni vokiga. Tänu villarasvadele oli sellisest lõngast kootud riideese osaliselt vetthülgav, mis tähendas, et seda sai kanda ka siis, kui kampsun märjaks sai. 

## Ajalugu
Pole selge, millal selliseid kampsuneid Arani saartel kuduma hakati. Saare elanikud on ilmselt sajandeid kandnud mõnd kootud kampsuni kohalikku varianti nagu Briti saarte teisteski piirkondades. Tõenäoliselt sarnanes see Guernsey kampsuniga. Arani saarte naaberregioonides Iirimaal kasutati üsna sarnaseid mustreid, kuid sealsed kampsunid erinevad arankampsunitest nii lõike poolest kui ka selle poolest, et need kooti peenemast lõngast.

Ajaloolased on seisukohal , et tegelikult leiutati arankampsun oma praegu tuntud kujul 20. sajandi alguses ettevõtlike naiste poolt eelkõige müügi eesmärgil. Jämedam lõng ning lihtsam konstruktsioon võeti kasutusele töömahu vähendamiseks ja tootluse suurendamiseks.

### Legendid
Tuntuim arankampsunitega seotud legend räägib, et igal perel olid välja kujunenud oma mustrikombinatsioonid ja nende paigutus kampsunil, nii et uppunud meremeest sai tema kampsuni abil identifitseerida.
Selle legendi aluseks arvatakse olevat J. M. Synge'i 1904. aastal kirjutatud näidend Riders to the Sea ("Ratsanikud merre"), milles uppunu isik tehakse kindlaks käsitsi kootud riideesemete järgi. Tegelikult on näidendis mainitud ja identifitseerimiseks kasutatav ese lihtne sokk, mille kuduja ära tunneb silmade arvu ja kudumisel tehtud vea tõttu.

Tõendid perekondlike mustrite süsteemse kasutamise kohta puuduvad. Mõned vanad kudujad kinnitavad perekondlike mustrikombinatsioonide kasutamist, teised eitavad seda. Küll aga on allikaid, mis kinnitavad, et kaluri kodukoha võis tema kampsuni järgi kindlaks teha. Samuti kooti kandja nimetähed kampsuni alumisse serva.

Tõendid puuduvad ka ajalooliste Iiri klannimustrite olemasolu kohta.

## Viited


## Välislingid
* http://katedaviesdesigns.com/2009/12/09/cable/
Arhitekti tänav

**Arhitekti tänav** on tänav Tartus Veeriku linnaosas linna servas.

Tänav algab Kannikese tänavalt ja lõpeb Viljandi maanteel ning see on umbes 590 meetrit pikk. Tänaval on ka ühenduslõik Nisu tänavaga ja Kannikese tänavaga.
Kannikese tänav

**Kannikese tänav** on tänav Tartus, Veeriku linnaosas.

Tänav algab Viljandi maanteelt, lõpeb Tulbi tänava ja Veeriku tänava risti juures ning on umbes 1,23 km pikk.
 
Kannikese tänav ristub Karikakra (vasakult), Nelgi (paremalt), Sangla, Rukki, Maisi, Nisu, Arhitekti (vasakult), Kressi (paremalt), Õie (paremalt) ja Ravila tänavaga. Nime sai tänav  30.mail 1958.
Õie tänav (Tartu)

**Õie tänav** on tänav Tartus Veeriku linnaosas.

Tänav algab Nisu tänavalt ja lõpeb Kannikese tänaval. Õie tänavaga ei ristu muid tänavaid.

Tänav on kergelt kaarekujuline ja umbes 355 m pikk. Sai nime 9. oktoobril 1959.
Jelgava piirkond (2009–2021)

**Jelgava piirkond** (läti *Jelgavas novads*) oli 1. järgu haldusüksus Lätis Zemgales. Piirnes lõunas Leeduga.

Piirkonna keskus oli Jelgava linn, mis ei kuulunud piirkonda.

Piirkonna elanikest on 2012. aasta seisuga 67% lätlased, 17% venelased, 6,5% valgevenelased, 3,0% leedulased, 2,2% poolakad, 1,9% ukrainlased ja 1,7% teised rahvused.

Piirkond moodustati 2009. aastal Jelgava rajooni 13 vallast. 2021. aastal moodustati senisest Jelgava piirkonnast ja Ozolnieki piirkonnast uus Jelgava piirkond.

## Territoriaalne jaotus

* Eleja vald (*Elejas pagasts*)
* Glūda vald (*Glūdas pagasts*)
* Jaunsvirlauka vald (*Jaunsvirlaukas pagasts*)
* Kalnciemsi vald (*Kalnciema pagasts*)
* Lielplatone vald (*Lielplatones pagasts*)
* Līvbērze vald (*Līvbērzes pagasts*)
* Platone vald (*Platones pagasts*)
* Sesava vald (*Sesavas pagasts*)
* Svēte vald (*Svētes pagasts*)
* Valgunde vald (*Valgundes pagasts*)
* Vilce vald (*Vilces pagasts*)
* Vircava vald (*Vircavas pagasts*)
* Zaļenieki vald (*Zaļenieku pagasts*)

## Viited
Nikolai Lunini põik

**Nikolai Lunini põik** on tänav Tartus, Maarjamõisas.

Tänav ühendab L. Puusepa tänavat N. Lunini tänavaga ja on 190 meetrit pikk.

Tänava servas on Mathieseni park ning teisel pool Tartu Ülikooli Kliinikumi hoone.

Tänav on nimetatud Nikolai Lunini auks.

## Vaata ka
*Nikolai Lunini tänav
Pāvilosta piirkond

**Pāvilosta piirkond** (läti *Pāvilostas novads*) oli 1. järgu haldusüksus Lätis Kurzemes.

2011. aastal moodustasid piirkonna elanikest lätlased 91,7%, venelased 3,3%, ukrainlased 1,1% ja leedulased 2,7%.

Piirkond moodustati 2009. aastal Pāvilosta linnast ning Saka ja Vērgale vallast. 2021. aastal liideti Pāvilosta piirkond Lõuna-Kuramaa piirkonnaga.

## Viited

## Välislingid
* Piirkonna koduleht
Astri tänav

**Astri tänav** on tänav Tartus Veeriku linnaosas.

Tänav algab Nelgi tänaval, kulgeb kagusse, lõpeb Varju tänaval ning on 110 meetri pikkune.
Kārsava piirkond

**Kārsava piirkond** (läti *Kārsavas novads*) oli 1. järgu haldusüksus Lätis Latgales. Piirnes Venemaaga.

Läti rahvastikuregistri andmetel oli 1. jaanuaril 2012 Kārsava piirkonna elanikest lätlasi 74,97%, venelasi 21,96% ja teistest rahvustest inimesi 3,07%.

Piirkond moodustati 2009. aastal Kārsava linnast ja viiest vallast (Goliševa, Malnava, Mērdzene, Mežvidi ja Salnava vald). 2021. aastal liideti Kārsava piirkond Ludza piirkonnaga.

## Viited

## Välislingid
* Piirkonna koduleht
Lehola tänav

**Lehola tänav** on tänav Tartus Veeriku linnaosas.

Tänav algab Näituse tänavalt ja lõpeb Tervishoiu tänaval, jätkudes sealt edasi Väikese kaare tänavana. Varem (3.märtsini 1972) on see olnud Väikese kaare osa.

Tänava pikkus on 260 meetrit.
Vuosaari (film)

**"Vuosaari"** on 2012. aastal esilinastunud Soome mängufilm, mille režissöör on Aku Louhimies. 

Osades Laura Birn, Deogracias Masomi, Matleena Kuusniemi, Pekka Strang, Amanda Pilke, Jasper Pääkkönen, Lenna Kuurmaa ja Mikko Kouki.
Hauka tänav

**Hauka tänav** on tänav Tallinnas Kristiine linnaosa Lilleküla asumis Linnu allasumis. 

Tänav algab Tihase tänavalt ja kulgeb paralleelselt Nõmme teega Leevikese tänavale. Hauka tänav on põhjakirde-lõunaedelasuunaline ning ligikaudu 160 meetri pikkune.

Hauka tänav sai nime 9. juunil 1953.

## Viited
Jaunpiebalga piirkond

**Jaunpiebalga piirkond** (läti keeles *Jaunpiebalgas novads*) oli 1. järgu haldusüksus Lätis Vidzemes.

Läti rahvastikuregistri andmetel oli 1. jaanuaril 2012 Jaunpiebalga piirkonna elanikest lätlasi 93,6%, venelasi 2,9%, ukrainlasi 1,5% ja teistest rahvustest inimesi 2%.

Piirkond moodustati 2009. aastal Jaunpiebalga ja Zosēni vallast. 2021. aastal liideti Jaunpiebalga piirkond Cēsise piirkonnaga.

## Viited
Arvesti

**Arvesti** on automaatmõõtur aine- või energiakulu mõõtmiseks.

Näiteks elektrikulu mõõdetakse elektriarvestiga, gaasikulu gaasiarvestiga, veekulu veearvestiga jne.

## Vaata ka
*Soojusarvesti

## Viited
Lina Medina

**Lina Vanessa Medina** (sündinud 27. septembril 1933 Ticrapos Peruus) on tõendatult noorim ema meditsiiniajaloos – ta oli lapse ilmaletoomise ajal viie aasta, seitsme kuu ja 17 päeva vanune. Tema puberteet algas 8. elukuul, praegu elab ta Peruu pealinnas Limas.

Medina poeg kaalus sündimisel 2,7 kg ja talle pandi arsti järgi nimeks Gerardo. Gerardot kasvatati algul teadmises, et Medina on ta õde, kümneaastaselt sai ta teada, et Medina on ta ema.

## Märkused

## Välislingid
*Lina Medina World's youngest mother gives birth; at IncredibleBirthsHomestead (inglise keeles); vaadatud 2012-06-01 
*Maailma noorimate emade (kuni 11 aasta vanused) loend
*Man is 'world's oldest dad at 94' – Maailma vanim isa, 94-aastane indialane, plaanib lõpetada laste sigitamise 100. eluaastal (inglise keeles); vaadatud 2012-06-01 
*Oldest dad feeling fine at 79 – Ühendkuningriigi vanim isa tervise üle ei kurda (inglise keeles); vaadatud 2012-06-01
Asjaosaline

**Asjaosaline** ehk **asjaline** (inglise keeles *[[:wikt:stakeholder|stakeholder]]*) on organisatsiooni või valdkonna jaoks isik või isikute rühm, kelleta seda organisatsiooni või valdkonda ei eksisteeriks. 

Asjaosalise mõiste võttis 1963. aastal kasutusele Stanfordi instituut Stanford Research Institute.

1980. aastatel arendas seda asjaosaliste teooria (*stakeholder theory*) nimetuse all edasi R. Edward Freeman, kes sidus asjaosalise mõiste strateegilise juhtimise (*strategic management*), korporatiivse halduse (*corporate governance*), ettevõtluse otstarbe (*business purpose*) ning korporatiivse sotsiaalse vastutusega (*corporate social responsibility* (CSR)).

Tänapäeval kasutatakse sõna "asjaosaline" ka sõna "huvirühm" tähenduses. Sel juhul rõhutatakse, asjaosaline on iga isik, kellel eksisteerib teatud huvi (*anyone who has an interest in a matter*).

Organisatsiooni asjaosalisteks võivad olla näiteks liikmed, omanikud, töötajad, võlausaldajad, võlgnikud, investorid, valitsus (sh kohalik omavalitsus), kliendid, levitajad, ametiühingud, tarnijad, kutseühingud, konkurendid, koolid, tulevased põlvkonnad, analüütikud, meedia jne.

## Vaata ka
* Huvirühm
* Turismiasjaline

## Kirjandus
* Mereste, Uno. 2003. Majandusleksikon. Eesti Entsüklopeediakirjastus. Köide I (A–M)
Laine Toomsalu

**Laine Toomsalu** (sündinud **Mae**; 4. oktoober 1931 – 25. mai 2012) oli eesti õpetaja ja kodu-uurija.

Ta on lõpetanud Tallinna Pedagoogilise Instituudi.

Ta töötas Kohtla Põhikoolis ajalooõpetaja ja õppealajuhatajana.

## Tunnustus
Ta oli Kohtla-Nõmme valla aukodanik.

## Välislingid
*Haud Jõhvi kalmistul
Siri Kolu

**Siri Kolu** (sündinud 18. juulil 1972 Kouvolas) on soome teatriõpetaja ja kirjanik.

Temalt on eesti keeles Kätlin Kaldmaa tõlkes ilmunud "Meie, rööbelid" 2012. aastal.

Aastal 2010 sai ta Finlandia Junior auhinna.
Arantxa Rus

**Arantxa Rus** (sündinud 13. detsembril 1990 Delftis) on Hollandi naistennisist. WTA edetabelis on tema kõrgeim koht olnud üksikmängus 61. (2012. aasta augustis) ja paarismängus 119. (2018. aasta juulis).

Ta on võitnud 12 ITFi turniiri üksikmängus ja 9 turniiri paarismängus. Suure slämmi turniiridel on tema parimaks saavutuseks 4. ring Prantsusmaa lahtistel meistrivõistlustel 2012. aastal, kus ta kaotas Kaia Kanepile.

Ta on vasakukäeline ja 180 cm pikk.

## Välislingid

*profiil WTA Touri ametlikul kodulehel
Barcelona metroo

**Barcelona metroo** (hispaania *Metro de Barcelona*) on metroo Hispaanias Barcelonas. 

Esimene liin avati 1924. aastal. Praegu on metrool 12 liini ja 187 jaama.

## Vaata ka
* Madridi metroo
* Sevilla metroo
Pauliina Haasjoki

**Pauliina Maarit Haasjoki** (sündinud 7. augustil 1976 Ulvilas) on soome luuletaja. Ta on kirjutanud ka proosat, esseid ja kriitikat ning kirjutab väitekirja kirjandusteadusest.
Anna Verschik

**Anna Verschik** (sündinud 31. mail 1968 Leningradis) on Venemaalt pärit juudi rahvusest Eesti keeleteadlane, Tallinna Ülikooli professor.

## Haridus
Ta on lõpetanud 1990. aastal Tartu Ülikooli eesti filoloogia alal, läbinud 1995–1996 üheaastase õppe Oxfordi Ülikooli juurde kuuluvas Oxfordi Heebrea ja Juudi Uuringute Keskuses, kaitsnud 1996. aastal Tartu Ülikoolis magistritöö "Multilingualism of Estonian Jews" ning saanud magistrikraadi. 1997. aastast oli Tartu Ülikooli doktorantuuris üldkeeleteaduse alal. 2000. aastal kaitses ta Tartu Ülikoolis väitekirja "Estonian Yiddish and its contacts with co-territorial languages" ja sai doktorikraadi.

## Töökäik
Anna Verschik töötas 1990–1996 Eesti Keele Instituudi murdesektoris vanemlaborandina ning 1993–1997 Eesti Humanitaarinstituudis juudi kultuuri ja keeleteaduse lektorina. 1998. aasta kevadel oli ta Oxfordi Heebrea ja Juudi Uuringute Keskuse külalisuurija, 1998–2002 Tartu Ülikooli Narva Kolledži eesti keele ja kirjanduse lektoraadi juhataja. Alates 2002. aastast on ta olnud Helsingi Ülikooli jidiši keele dotsent. Samast aastast on ta töötanud Tallinna Ülikoolis, 2002–2003 dotsendina, 2003–2006 vanemteadurina, alates 2006. aastast professorina.

Tema põhilised uurimisteemad on Eesti sotsiolingvistika (keelekontaktid, keeledünaamika), eesti-vene keelekontaktid (koodivahetus, konvergents, mitmekeelne vestlus), jidiš Balti riikides (dialektoloogia, sotsiolingvistika, kultuurikontaktid) ning etnolektid.

## Olulised teosed
* "Emerging Bilingualism: from Monolingualism to Code-Copying" (2008)
* "Keel ja ühiskond. Gümnaasiumi õpik" (2017) 
* "Multilingual Practices in the Baltic Countries" (2021) 
* "Kas rabelen välja sellest tusast?" EKSA 2025, Ukraina luule kogumik ja koostaja omad luuletused, ISBN 9789916768136

## Valik tõlgitud teoseid
Šolem-Aleichem. Marienbad. (1991) Tallinn: Aviv (tõlge jidiši keelest).

Dovid Bergelson. Kui kõik on läbi (1999). Tallinn: Varrak (tõlge jidiši keelest).

## Isiklikku
Tema isa, füüsika-matemaatikadoktor Anatoli Veršik (1933–2024) tegutses matemaatikuna Peterburis.

Tema abikaasa on Jürnas Kokla, neil on tütar Noemi.

On kudumisdisainer ja -pedagoog. Alates 2010. aastast avaldab regulaarselt kudumisõpetusi ajakirjas “Käsitöö”. On avaldanud õpetusi ka välismaa käsitööajakirjades (soome ajakirjad “Moda”, “Kotiliesi”, “Kotiliesi Käsityö”). Välja töötanud oma konstrueerimismetoodikaid ja avaldanud sellekohase raamatu, mis on tõlgitud ka soome keelde. Õpetab kudumite konstrueerimist Tallinna Rahvaülikoolis ja välismaal. Teeb koostööd Eesti moedisaineritega (Tanel Veenre, Oksana Tandit).

## Viited

## Välislingid
*
Kenneth Branagh

**Kenneth Charles Branagh** (sündinud 10. detsembril 1960 Belfastis) on Briti näitleja ja filmirežissöör.

Branagh on olnud nomineeritud viiele Oscarile ja Kuldgloobusele. Ta on võitnud ühe Emmy ja kolm BAFTA auhinda.

## Isiklikku
Branagh oli aastatel 1989–1995 abielus näitleja Emma Thompsoniga. Pärast lahutust oli tal mitu aastat suhe Helena Bonham Carteriga. 

2003. aastal abiellus ta Lindsay Brunnockiga, kellega tutvus Bonham Carteri kaudu 1997. aastal.

## Välislingid

*
Kathryn Joosten

**Kathryn Joosten** (sünninimega **Kathryn Rausch**; 20. detsember 1939 – 2. juuni 2012) oli USA seriaalinäitleja.

Karen McCluskey rolli eest telesarjas "Meeleheitel koduperenaised" võitis ta kaks Emmyt. Ta on mänginud ka telesarjas "Presidendi meeskond".

## Välislingid
* Koduleht
Elliot Belgrave

**Elliot Belgrave** (sündinud 16. märtsil 1931) on Barbadose jurist, kes oli 1. juunist 2012 kuni 30. juunini 2017 Barbadose kindralkuberner. Enne seda oli ta alates 1. novembrist 2011 kindralkuberneri kohusetäitja.

Ta on õppinud Cambridge'i ja Londoni Ülikoolis ning olnud Barbadose ülemkohtu kohtunik.
Grégoire Kayibanda

**Grégoire Kayibanda** (1. mai 1924 Tare – 15. detsember 1976) oli Rwanda poliitik, esimene iseseisva Rwanda riigi president.

Kayibanda oli päritolult hutu. Ta asutas riigi iseseisvuse ja hutude õiguste eest võitleva partei Parmehutu, mis oli tema võimuloleku ajal ainuke legaalne partei.  Alates 26. oktoobrist 1961 oli ta Rwanda-Urundi koosseisu kuulunud Rwanda president. Kui Rwanda 1. juulil 1962 iseseisvus, sai Kayibandast president. 5. juulil 1973 tegi tollane kaitseminister Juvénal Habyarimana riigipöörde ja kuulutas ennast presidendiks.

Väidetavalt suri Kayibanda vangistuses nälga.
Jan Tinbergen

**Jan Tinbergen** (12. aprill 1903 – 9. juuni 1994) oli hollandi majandusteadlane. 

## Pere
Tema vend oli etoloog Niko Tinbergen ning teine vend Luuk Tinbergen (1915–1955) ornitoloog ja etoloog.
Aivar Simson

**Aivar Simson** (sündinud 5. detsembril 1959 Jõhvis) on eesti skulptor. Ta on Eesti Kunstnike Liidu ja Eesti Kujurite Ühenduse liige.

Kunstnikunimed **Seaküla Simson**, **Simson Seakülast** ja **Simson von Seakyl** on tuletatud kohanimest, kus asus vanaisalt päritud talu.

Aivar Simson on lõpetanud Kohtla-Järve Laste Kunstikooli (1976) ja Eesti NSV Riikliku Kunstiinstituudi skulptuuri erialal (1989).

1980. aastate algul osales Nõukogude armee dessantväelasena Afganistani sõjas, teenides aega Helmandi provintsis. Oma endisi sõjamälestusi pajatab Simson dokumentaalfilmis "Afganistani armid" (2005).   

## Looming
* "Türannosaurus". "Sitsiv till". "Viisakas noku", 1993. Pronks
* Viikingilaev Pärispea küla juubeliks 
* Betoonist tuvikujulised teetõkestid Tallinnas
* Siili kuju Jõhvis ja Tartus, 2007
* PÖFFi betoonist ulguv hunt Tallinnas
* Johan Pitka ausammas Kanadas Fort St. Jamesi linnas
* "Noormees jalgrattaga muusikat kuulamas" (pühendatud Arvo Pärdile), koostöös skulptor Paul Männiga. Rakvere, 2010
* 10-eurone teemantaplikatsiooniga hõbedast münt "Eesti tulevik", 2009. 30 000 tiraažiga meenemündil on kujutatud Kalevipoega ja Vanapaganat kaerajaani tantsimas
* "Jõhvi hirv", 2010 koostöös kunstnik Kalev Pritsiga  
* Nikolai von Glehni ausammas (pühendatud Nikolai von Glehnile), koostöös skulptor Paul Männiga. Tallinnas Nõmmel, 2011
* "Sittuv koer" (skulptuur Tartu Kunstimuuseumis) 
* Paul Kerese mälestusmärk Narvas, (pühendatud Paul Keresele), koostöös Paul Männiga, Narva
* Suurpõgenemise mälestusmärk 1944. aasta paadipõgenikele "Ema tütrega" Puise rannas Läänemaal 
* Lisaks on Simson von Seakyl asutanud kolm ordenit *Seaküla Suur Ausiga*, *Simson Lambarist* (kolm järku) ja *Selge Pea Rist*
* Koera kuju Eesti vanima, Pulli asula asupaigas
* "Vanamees ja kits" (2016) Heltermaa sadamas

## Pere
Aivar Simson on abielus graafik Krista Simsoniga. Neil on lapsed Tõll, Hõbe ja Hele. Nad elavad Harju maakonnas Tammispea külas.

## Tunnustus
* 2021 Jõhvi raemedal
* 2026 Valgetähe IV klassi teenetemärk

## Galerii

Image:Glehni kuju.jpg|Nikolai von Glehni kuju Nõmmel
Image:Siili tänava siil.jpg|Siili kuju Siili tänaval Tartus
Image:Alutaguse hirve skulptuur Jõhvi põhjapoolsel sissesõidul, skulptor Aivar Simson, kunstnik Kalev Prits, 4. november 2012.jpg|Alutaguse hirve skulptuur Jõhvi põhjapoolsel sissesõidul
Image:Kerese-malestussammas.JPG|Paul Kerese mälestusmärk Narvas
Image:Vanamees ja kits2.jpg|Vanamees ja kits Heltermaa sadamas


## Viited

## Välislingid
* Juta Kivimäe. Skulptor Simson Seakülast: "Teen veidi pulli, aga teised peavad kunstiks." Eesti Sõnumid, 18. september 1995
* Piret Järvis Seaküla Simsonil külas. Just24, 3. november 2008
* Urmas Vahe. Näen unes oma hauakirja: Simson Seakülast, m***imeister. Õhtuleht, 16. detsember 2009
* Jutusaade. Simson Seakülast. Saatejuht Margit Kilumets. Vikerraadio, 18. aprill 2010
* Marju Kaasik. Skulptor Seaküla Simson avas oma töödest valiknäituse. ERR, 4. november 2011  
* Toomas Kümmel. Seaküla Simson loob kunsti Tammispea neemel. Eesti Päevaleht, 1. juuli 2002
Raamatupidamise kontoplaan

**Raamatupidamise kontoplaan** (inglise keeles *chart of accounts*, saksa keeles *der Kontenrahmen*) on majandusüksuste igapäevase jooksva raamatupidamise korraldamiseks ning aruandluse läbiviimiseks koostatud loend, milles tuuakse ära kõikide majandustehingute kirjendamises kasutatavate kontode loend (nimetused, numbrid, süstemaatika, reguleerimiskanded jm).
Raamatupidamise kontoplaan kuulub raamatupidamise sise-eeskirjade koosseisu).

## Raamatupidamise kontoplaani ehitus

Lihtsustatult jagatakse raamatupidamise kontoplaanis kontod kaheksasse rühma, mille esimene number on ühtlasi ka konto koodi esimeseks numbriks:

1. aktivakontod, mille saldode andmetel moodustatakse bilansikirjed aktiva poolel;

2. passivakontod, mille saldode andmetel moodustatakse bilansikirjed passiva poolel;

3. ja 4. tulude kontod, suletakse aruandeperioodi lõpul; neil kontodel ei ole järgmisse perioodi üleminevat saldot;

5. ja 6. kulude kontod, suletakse aruandeperioodi lõpul, neil kontodel ei ole järgmisse perioodi üleminevat saldot;

7. tulude ja kulude koondkontod, millel toimub tulude ja kulude koondamine kasumiaruande koostamiseks; neil kontodel ei ole järgmisse perioodi üleminevat saldot;

8. Sihtotstarbeliste kulude kontod, suletakse aruandeperioodi lõpul; neil kontodel ei ole järgmisse perioodi üleminevat saldot.

## Raamatupidamise kontoplaan äriühingu näitel

## Raamatupidamise kontoplaani säilitamine

Vastavalt kehtivas raamatupidamise seaduses (2002) sätestatule on raamatupidamiskohustuslane kohustatud raamatupidamislikele dokumendisarjadele kehtestama säilitustähtajad, nende kohaselt tuleb raamatupidamise kontoplaani, raamatupidamise sise-eeskirjade koosseisus, koos koodide ja lühendite kriteeriumidega säilitada seitse aastat pärast raamatupidamise sise-eeskirja muutmist või asendamist.

## Vaata ka
*Bilanss
*Bilansikirje
*Konto
*Raamatupidamiskohustuslane
*Raamatupidamise eest vastutav isik

## Viited

## Välislingid
* Raamatupidamise seadus ja õigusaktid
Salduse piirkond (2009–2021)

**Salduse piirkond** oli Läti 1. järgu haldusüksus Kuramaal. Piirnes lõunas Leeduga.

Piirkond moodustati 2009. aastal Salduse linnast ja endise Salduse rajooni 15 vallast. 2021. aastal moodustati senisest Salduse piirkonnast ja Brocēni piirkonnast uus Salduse piirkond.

## Viited
Poks 1956. aasta suveolümpiamängudel

**[[1956. aasta suveolümpiamängud| 16. suveolümpiamängude]]** võistlused poksis peeti 23. novembrist kuni 1. detsembrini Austraalias Melbourne'is. Võistluspaik oli West Melbourne Stadium (praegu Festival Hall), võisteldi kümnes kaalukategoorias.

## Osalejad
Võistlustel osales 161 võistlejat 34 riigist. Vanim osaleja oli Július Torma (Tšehhoslovakkia; sündinud 7. märtsil 1922) ning noorim osaleja oli Yaishwe Best (Birma; sündinud 6. juulil 1939). 

## Val Barkeri karikas
Val Barkeri karika parima tehnikaga poksijale sai kergekaalu (kuni 60 kg) kuldmedali- ja olümpiavõitja Richard McTaggart (Suurbritannia).

## Medalitabel

Kokku sai medaleid 16 riigi või võistkonna võistlejad.

## Punktitabel

Kokku sai olümpiasüsteemi punkte 22 riigi või võistkonna võistlejad.

## [[Kärbeskaal (poks)|Kärbeskaal]] (kuni 51 kg)
19 võistlejat

## [[Kukk-kaal (poks)|Kukk-kaal]] (kuni 54 kg)
18 võistlejat

## [[Sulgkaal (poks)|Sulgkaal]] (kuni 57 kg)
18 võistlejat

## [[Kergekaal (poks)|Kergekaal]] (kuni 60 kg)
18 võistlejat

## [[I kergekeskkaal (poks)|I kergekeskkaal]] (kuni 63,5 kg)
22 võistlejat

## [[II kergekeskkaal (poks)|II kergekeskkaal]] (kuni 67 kg)
16 võistlejat

## [[I keskkaal (poks)|I keskkaal]] (kuni 71 kg)
14 võistlejat

## [[II keskkaal (poks)|II keskkaal]] (kuni 75 kg)
14 võistlejat

## [[Poolraskekaal (poks)|Poolraskekaal]] (kuni 81 kg)
14 võistlejat

## [[Raskekaal (poks)|Raskekaal]] (üle 81 kg)
11 võistlejat

## Välislingid
*Poks 1956. aasta suveolümpiamängudel lehel Sports-Reference. Inglise keeles
*Poks 1956. aasta suveolümpiamängudel lehel Amateur Boxing Results. Inglise keeles
Varakļāni piirkond

**Varakļāni piirkond** oli 1. järgu haldusüksus (piirkond) Lätis Latgales.

Piirkond moodustati 2009. aastal Varakļāni linnast ning Murmastiene ja Varakļāni vallast. 1. juulil 2025 liideti see Madona piirkonnaga.

## Viited

## Välislingid

* Varakļāni piirkonna koduleht
Riebiņi piirkond

**Riebiņi piirkond** oli Läti 1. järgu haldusüksus Latgales.

Piirkond moodustati 2004. aastal kuuest Preiļi rajooni vallast. 2021. aastal liideti Riebiņi piirkond Preiļi piirkonnaga.

## Viited

## Välislingid

*Riebiņi piirkonna koduleht
Preiļi piirkond (2009–2021)

**Preiļi piirkond** oli Läti 1. järgu haldusüksus Latgales.

Piirkond moodustati 2000. aastal. 2009. aastal liideti sellega kaks valda. 2021. aastal moodustati senisest Preiļi piirkonnast, Riebiņi ja Vārkava piirkonnast ning Aglona piirkonda kuulunud Aglona vallast uus Preiļi piirkond.

## Viited
Jõhvi Kunstikool

**Jõhvi Kunstikool** on kunstikool Ida-Viru maakonnas Jõhvis aadressil Hariduse tänav 3.

Kool avati 10. novembril 1970 ja kandis kuni Jõhvi linnaõiguste taastamiseni 1991. aastani nime *Kohtla-Järve Lastekunstikool*. 

Esimene tegevuskoht oli Jõhvis aadressil Rakvere tänav 14. 1990. aastate alguses sai kool ruumikitsikuse leevenduseks enda kasutusse ka aadressil Rakvere tänav 15 asuva hoone alumise korruse. 1994. aastal kolis kool Rakvere tänava majadest mikrorajooni endise lasteaia avaratesse ruumidesse aadressil Hariduse tänav 3.

## Direktorid

* 1970-1980 Peeter Somelar
* 1980-1987 Mati Rautso
* 1987-2002 Margarita Ostroumova
* alates 2002 Mati Rautso

## Kooli lõpetanuid
*1976 – Aivar Simson, skulptor
*1978 – Krista Onk, graafik ja kunstipedagoog
*1980 – Jaanus Nessler, karikaturist
*1982 – Tea Tammelaan, sisearhitekt
*1984 – Aimar Juuse, karikaturist ja maalikunstnik
*2001 – Nadežda Tšernobai, maali- ja tegevuskunstnik

## Välislingid
*Kooli koduleht
Feimanka jõgi

**Feimanka** on jõgi Lätis, Dubna parempoolne lisajõgi.

Jõgi saab alguse Feimaņi järvest 153,9 m kõrgusel merepinnast ja suubub Dubna jõkke.

Feimanka pikkus on 72 km, valgala pindala on 385,4 km².

Suuremad lisajõed on Preiļupe ja Sanaude.

Jõe ääres asub Riebiņi küla.

## Viited
Raamatupidamisregister

**Raamatupidamisregister** on raamatupidamise koondandmestik mis tahes kandjatel (raamatutes, kaartidel, perfolintidel, raamatupidamisprogrammides, magnetketastel, CD-del, jms) või mis tahes vormis).

Raamatupidamisregistrid jaotatakse lihtsustatult veel :
*kronoloogilisteks registriteks- päevaraamat;
*süstemaatilisteks, so kontode kaupa rühmitatud, registriteks- pearaamat ning analüütiliste kontode registrid. 

## Vaata ka
*Bilanss
*Konto
*Raamatupidamise kontoplaan
*Raamatupidamiskohustuslane
*Raamatupidamise eest vastutav isik

## Viited

## Välislingid
* Raamatupidamise seadus ja õigusaktid
Vahelevõtja

**"Vahelevõtja"** (originaalpealkiri "The Closer") on USA telesari (krimidraama), mida toodeti aastatel 2005–2012 ehk seitsmel hooajal. 

CIA minevikuga Brenda Leigh Johnson (Kyra Sedgwick) on Georgia politseiuurija, kes rakendab juhtumite lahendamisel tihtilugu mõneti küsitava väärtusega võtteid.

Sarja viimane, 109. osa (VII hooaja 21. osa) jõudis vaatajateni 1012. aasta 13. augustil.

## Osatäitjad

## Auhinnad ja nominatsioonid
Kuni 2011. aasta Primetime Emmy auhinna jagamiseni tegi Kyra Sedgwick ajalugu, olles ainuke naisnäitleja televisiooni ajaloos, kes on olnud nomineeritud Emmy, Kuldgloobuse ja Ekraaninäitlejate Gildi auhinnale igal seriaali linastumise aastal.

Ekraaninäitlejate Gildi auhind:
*2006 Parim draamasarja naisnäitleja, nominatsioon (Kyra Sedgwick)
*2006 Parim draamasarja näitetrupp, nominatsioon (trupp)
*2007 Parim draamasarja naisnäitleja, nominatsioon (Kyra Sedgwick)
*2008 Parim draamasarja näitetrupp, nominatsioon (trupp)
*2008 Parim draamasarja naisnäitleja, nominatsioon (Kyra Sedgwick)
*2009 Parim draamasarja naisnäitleja, nominatsioon (Kyra Sedgwick)
*2009 Parim draamasarja näitetrupp, nominatsioon (trupp)
*2009 Parim telesarja kaskadööritöö, nominatsioon (trupp)
*2010 Parim draamasarja naisnäitleja, nominatsioon (Kyra Sedgwick)
*2010 Parim draamasarja näitetrupp, nominatsioon (trupp)
*2010 Parim telesarja kaskadööritöö, nominatsioon (trupp)
*2011 Parim draamasarja naisnäitleja, nominatsioon (Kyra Sedgwick)
*2011 Parim draamasarja näitetrupp, nominatsioon (trupp)

Primetime Emmy auhind:
*2006 Parim draamasarja naispeaosatäitja, nominatsioon (Kyra Sedgwick)
*2007 Parim draamasarja naispeaosatäitja, nominatsioon (Kyra Sedgwick)
*2008 Parim draamasarja naispeaosatäitja, nominatsioon (Kyra Sedgwick)
*2009 Parim draamasarja naispeaosatäitja, nominatsioon (Kyra Sedgwick)
*2010. aasta Parima draamasarja naispeaosatäitja auhind (Kyra Sedgwick)

Kuldgloobuse auhind:
*2006 Parim draamasarja naisnäitleja, nominatsioon (Kyra Sedgwick)
*2007. aasta Parima draamasarja naisnäitleja auhind (Kyra Sedgwick)
*2008 Parim draamasarja naisnäitleja, nominatsioon (Kyra Sedgwick)
*2009 Parim draamasarja naisnäitleja, nominatsioon (Kyra Sedgwick)
*2010 Parim draamasarja naisnäitleja, nominatsioon (Kyra Sedgwick)
*2011 Parim draamasarja naisnäitleja, nominatsioon (Kyra Sedgwick)

Satellite Awards:
*2005. aasta Parima draamasarja naisnäitleja auhind (Kyra Sedgwick)
*2006. aasta Parima draamasarja naisnäitleja auhind (Kyra Sedgwick)
*2007 Parim draamasarja naisnäitleja, nominatsioon (Kyra Sedgwick)
*2008 Parim draamasarja naisnäitleja, nominatsioon  (Kyra Sedgwick)

## Rahvusvaheline levi

## Välislingid
* The Closer saidil TV.com (inglise keeles)
*Vahelevõtja saidil filmiveeb.ee
Fort St. James

**Fort St. James** on asula Briti Columbias Kanadas.

See asutati 1806. aastal ning sellest sai oluline karusnahakauplemiskoht. Vanimad praeguseni säilinud hooned on pärit 1880. aastatest.

Asulas elas 2011. aastal umbes 1700 inimest.
Krista Simson

**Krista Simson** ( sündinud 27. septembril 1960) on eesti graafik, kunstiõpetaja ja semiootik.

Krista Simson on Tallinna Ülikooli Balti filmi, meedia ja kunstide instituudi visuaalkunsti dotsent,

Eesti Kunstnike Liidu ja Eesti Vabagraafikute Ühenduse liige.

## Haridus
2013–...   semiootika ja kultuuriteooria doktorantuur, Tartu Ülikool

1979–1985  graafika eriala, Eesti NSV Riiklik Kunstiinstituut

1978-1979  eesti keel ja kirjandus, Tallinna Pedagoogiline Instituut 

1978  Kohtla-Järve 1. Keskkool

## Viited
Henning Mankell (helilooja)

**Ivar Henning Mankell** (3. juuni 1868 Härnösand – 8. mai 1930 Stockholm) oli Rootsi helilooja. 

Ta on kirjanik Henning Mankelli vanaisa.
SS Leitheft

**SS Leitheft** ('SS-i Juhtvihik') oli SS-i ametlik kuukiri, mis ilmus aastatel 1934–1945 ja oli mõeldud SS-i (nii Allgemeine SS-i kui ka Waffen SS-i) ohvitseride natsionaalsotsialistliku maailmavaate kujundamiseks.

Ajakirja väljaandja oli SS-i peaamet *[[Reichsführer-SS]]* Heinrich Himmleri juhtimisel. Ajakirja trükiti Berliinis M. Müller und Sohni trükikojas.

Väljaande vaimne liider oli šveitsi füüsik dr Franz Riedweg, kes oli liitunud SS-iga ning saanud SS-i vabatahtlike värbamiskeskuse ja SS-i Berliini peakorteri juhiks.

SS Leithefti peamine väljaanne oli saksakeelne. Lisaks ilmusid sõja ajal germaani vabatahtlikele mõeldud väljaanded norra, taani, flaami ja hollandi keeles. Ainus mittegermaani keel, milles see ilmus, oli eesti keel.

## SS Leithefti eestikeelne väljaanne
Eesti keel oli üks väheseid keeli, milles SS Leitheft lisaks saksa keelele ilmus. Selle ilmumises võib näha Heinrich Himmleri erilist lugupidamist eestlaste vastu. Eestikeelne väljaanne sisaldas nii tõlkeid muukeelsetest väljaannetest kui ka täiesti algupäraseid kirjutisi.

Eestikeelset SS Leithefti ilmus (teadaolevalt) kolm 40-leheküljelist vihikut aastatel 1943–1944.

* Vihk 1 (ilmus detsember 1943)
* Vihk 2 (ilmus 1944)
* Vihk 3 (ilmus 1944)

## Viited

## Välislingid
* Foto: SS Leithefti eestikeelse väljaande esikülg
* SS Leithefti teema Rindeleht.ee foorumis
* SS Leithefti eestikeelse väljaande faksiimile
Kyra Sedgwick

**Kyra Minturn Sedgwick** (sündinud 19. augustil 1965 New Yorgis) on USA näitleja. 

Näitlejakoolituse on Sedgwick saanud Lõuna-California Ülikoolist.

Teleseriaalide debüüdi tegi Sedgwick 16-aastaselt, laiema tuntuse tõi talle peaosa TNT krimidraamasarjas "Vahelevõtja" (2005–2012), kus ta mängib politseiülema asetäitjat Brenda Leigh Johnsonit. Sedgwick sai osatäitmise eest selles seriaalis 2007. aastal Kuldgloobuse ja 2010. aastal Emmy.

Kuni 2011. aasta Primetime Emmy saamiseni tegi Kyra Sedgwick ajalugu sellega, et oli televisiooni ajaloos ainuke naisnäitleja, kes oli olnud nomineeritud Emmy, Kuldgloobuse ja Ekraaninäitlejate Gildi auhinnale iga hooaja eest (aastatel 2006–2011), kuid polnud seda kordagi võitnud.

## Välislingid
* Kyra Sedgwicki biograafia, vaadatud 03.06.2012
* Sedgwick otsustab lõpetada osalemise sarjas "The Closer", vaadatud 03.06.2012

* Kyra Sedgwick Emmyde veebisaidil, vaadatud 03.06.2012
* Kyra Sedgwick IMDb-s, vaadatud 03.06.2012
Eesti Rahvaerakond

**Eesti Rahvaerakond** (lühend **ERE**) (inglise keeles *Estonia People's Party*) oli 1919. aastal Eestis moodustatud erakond.

Eesti rahvaerakond asutati märtsis 1919, Asutava Kogu valimiste eel Jaan Tõnissoni juhtimisel. Eesti Rahvaerakond oli sisuliselt Eesti Rahvameelse Eduerakonna ja selle järglase Eesti Demokraatliku Erakonna otsese järeltulija.

Erakonna peamisteks ideoloogideks olid Jaan Tõnisson, Jüri Jaakson, Peeter Põld ja August Kerem jt.

Asutava Kogu valimistel 1919 valiti ERE nimekirjast Asutavasse Kogusse: Jaan Tõnisson, Jaan Poska, Aadu Birk, Kaarel Parts, Oskar Kallas, Peeter Põld, Jüri Jaakson, Jaan Mägi, Johan Ploomipuu, Mats Nõges, Hugo Küüsner, Artur Uibopuu, Jaan Lõo, Johan Pitka, Jaan Masing, Adam Bachmann, Eduard Hubel, Marie Reisik, Eduard Rosenvald, Jakob Westholm, Johannes Paalberg, Jaan Uri, Karl Väli, Karl Kornel, Johan Ainson, Johannes Reinthal, Karl Einbund, Jaan Järve, Julius Reintam, Hans Priimägi, Aleksander Schipai, August Sternfeldt, Nikolai Maim, August Ehrlich, Eduard Birkenberg, Heinrich Tats, Jaan Sitska, Eduard Kübarsepp, Jakob Ploomipuu, Christian Brüller.

## ERE Asutavas Kogus ja Riigikogus

Enne 1932. aasta V Riigikogu valimisi liitus ERE Rahvusliku Keskerakonnaga.
Wallander

**"Wallander"** on Briti telesari, mis põhineb on Henning Mankelli Kurt Wallanderi romaanidel. Peategelast Kurt Wallanderi mängib Kenneth Branagh.

## Osad
### Esimene hooaeg

*Valejälg 
*Tulemüür 
*Üks samm maas 

### Teine hooaeg

*Näota tapjad 
*Mees, kes naeratas 
*Viies naine

### Kolmas hooaeg

*Sündmus sügisel
*Riia koerad 
*Enne külma
Bilansikirje

**Bilansikirje** on majandusüksuste igapäevases jooksvas raamatupidamises kasutatav konto nimetus koos saldoga, kirjutatuna bilansi aktiva- või passivapoolele. Kõigi bilansikirjete summa annab bilansi kokkuvõtte, mis peab olema võrdne.

Kehtiv raamatupidamise seadus lubab bilansiskeemi muuta – bilansikirjeid lisades või olemasolevaid täpsustades ning esitada bilansikirjeid ka näiteks summeeritult ning bilansikirjete alaliigendusi bilansi asemel selle lisades.

## Vaata ka
*Bilanss
*Bilansiväline kirje
*Kontoplaan
*Raamatupidamise sise-eeskiri
*Raamatupidamisaruanded

## Viited

## Välislingid
* Raamatupidamise seadus
Thörner Åhsman

**Gustav Edgar Thörner Åhsman** (30. juuli 1931 Västra Götalandi lään, Sotenäsi vald, Kungshamn – 30. oktoober 2016) oli Rootsi poksija.

Åhsman oli kokku kolmekordne Rootsi meister raskekaalus (üle 81 kg)  aastatel 1954–1955 ja 1957. 

Åhsman osales raskekaalus (üle 81 kg) 1956. aasta Melbourne'i olümpiamängude poksivõistlustel, kuid kaotas veerandfinaalis hilisemale hõbemedalivõitjale Lev Muhhinile (NSV Liit) ja jäi edasisest medaliheitlusest välja.

Åhsman osales raskekaalus (üle 81 kg) 11. Euroopa meistrivõistlustel (Lääne-Berliin, 1955), kuid kaotas veerandfinaalis hilisemale pronksmedalivõitjale Horymir Netukale (Tšehhoslovakkia) ja jäi edasisest medaliheitlusest välja.

Åhsman poksis maist 1957 kuni juunini 1962 elukutselisena. Ta osales kokku 16 kohtumisel. Ta võitis neist 11 (neist 5 nokaudiga), kaotas 3 (neist 2 nokaudiga) ning viigistas 2 kohtumist.

## Viited

## Välislingid
*Thörner Åhsman lehel Ringside. Rootsi keeles
* 
*
Kiira Kahn

**Kiira Kahn** (sünninimi **Kiira Panova**; 25. veebruar 1932 Narva – 1. juuni 2012 Tallinn) oli eesti raadioajakirjanik.

Ta lõpetas Tallinna Pedagoogilise Instituudi ja töötas Eesti Raadio Lasteraadios.

## Isiklikku
Tema abikaasa oli arst ja töötervishoiu professor Hubert Kahn.

## Viited

## Välislingid
* Lasteraadio 70. aastapäevale pühendatud saatesari. Saate autor Kiira Kahn.
** Pilk Lasteraadio arhiivi. I saade, arhiiv.err.ee, 02.02.1996
** Pilk Lasteraadio arhiivi. II saade, arhiiv.err.ee, 01.03.1996
** Pilk Lasteraadio arhiivi. III saade, arhiiv.err.ee, 12.04.1996
James III

**James III** (10. juuli 1451 – 11. juuni 1488) oli Šotimaa kuningas aastatel 1460–1488.

Tema isa oli James II, kes suri 3. augustil 1460. James III krooniti nädal hiljem kuningaks, kuid kuni 1469. aastani valitsesid tema eest regendid, neist esimesena tema ema Mary.

1469. aasta juulis abiellus ta Taani Margaretiga. Neil sündis kolm poega, kellest vanimast sai kuningas James IV.

James III oli ebapopulaarne ja saamatu monarh.
Taani Margaret

**Margaret** (23. juuni 1456 – 14. juuli 1486) oli Taani kuninga Christian I tütar ja Šotimaa kuninga James III abikaasa alates 1469 kuni surmani.

Margareti ja Jamesi abielust hakati rääkima juba 1460. aastal. Nad kihlati 1468, et lõpeks Šotimaa ja Taani vaheline vaen Hebriidide ja Mani saare maksustamise pärast. Laulatus toimus 1469. aasta juulis, kui Margaret oli 13-aastane. Pulmadega tühistati kõik Šotimaa võlad Taani ees.

Margaret oli populaarne kuninganna, teda peeti ilusaks, leebeks ja mõistlikuks. Ta huvitus rõivastest ja juveelidest; tal oli palju juveele ja ta oli tuntud selle poolest, et on alati viimase moe järgi riides.

Margareti ja Jamesi abielu polnud õnnelik. Nad olevat elanud suguelu üksnes laste saamiseks ja hiljem üksteisest lahku kasvanud. Üks põhjustest oli see, et Margaret olevat eelistanud vanimat poega, aga James keskmist poega. 1482. aastal toimus Šotimaal kriis, kui Jamesi vend mitmeks kuuks võimu enda kätte võttis. Margaret olevat sel ajal hoolinud oma lastest rohkem kui abikaasast. Sellest ajast, kui James võimu tagasi sai, elasid nad lahus: James Edinburghis ja Margaret Stirlingis.

Abielust sündisid kolm last, kõik pojad ja kõik said täiskasvanuks. Vanim poeg James (1473–1513) sai isa surma järel 1488 kuningaks James IV nime all ja tema järeltulev sugu kestab tänapäevani. Keskmine poeg Rossi hertsog James Stewart (1476–1504) oli St. Andrewsi peapiiskop ja Šotimaa lordkantsler. Sel ajal polnudki väga haruldane, et kaks venda kannavad sama nime. Noorim poeg Mari krahv John Stewart (1479–1503) ei tegelenud riigiasjade ega poliitikaga. Kaks nooremat poega ei abiellunud ega saanud lapsi.
Ürgkobras

**Ürgkobras** (*Palaeocastor*) on kobraslaste sugukonda  kuuluv väljasurnud näriliste perekond. Nad elasid Oligotseeni lõpuperioodil Põhja-Ameerika *[[badland]]* aladel.
Redonda

**Redonda** on väike asustamata Kariibi mere saar. See on üks Tuulealustest saartest Lääne-India saarestikus ja kuulub Antiguale ja Barbudale. Saar on 1,6 kilomeetrit pikk ja 0,48 kilomeetrit lai ning 296 meetrit kõrge. Pindala ei ole järskude kallaste tõttu täpselt arvutatud, kuid see oletatakse jäävat 1,6 ja 2,6 ruutkilomeetri vahele.

## Ajalugu

Saare avastas Christoph Kolumbus oma teisel reisil 12. novembril 1493. aastal. Kuigi ta saarel ei maabunud, kuulutas ta selle Hispaania krooni omandiks ja nimetas selle *Santa María la Redonda*-ks. Nimi tähendas Ümar Püha Maarja ja tulenes saare profiilist. Suurbritannia omandiks sai saar 1860. aastatel.

Pärast 1860. aastaid hakati saarelt kaevandama fosforirikast guaanot, mida kasutatakse väetiste tootmisel. Aastas kaevandati umbes 7000 tonni. Sellel ajal elasid saarel kaevandustes töötavad töölised. 1901. aastal oli saarel 120 elanikku. Esimese maailmasõja ajal kaevandamine lõpetati ja töölised lahkusid. Pärast seda on saar olnud pidavalt asustamata ja kunagist asustust meenutavad vaid kaks säilinud kivionni.

Kuigi lähimad saared on Montserrat ja Nevis, sai Redonda 1967. aastal veidi kaugemal asuva Antigua ja Barbuda sõltlaskonnaks.

Saart külastavad regulaarselt Montserrati Vulkanoloogiaobservatooriumi teadlased, kes kasutavad Redondat vaatluspunktina  Soufrière Hillsi tegevvulkaani jälgimiseks.

Redondat on kujutatud ühel Kimagicu postkaardil.

### Redonda Kuningriik

Redonda Kuningriik on Redonda saarele pretendeeriv mikroriik, mis fantaasiakirjaniku M. P. Shieli väidete kohaselt loodi 1865. aastal. Tema isa oli väidetavalt korraldanud oma poja kroonimise Redonda kuningaks tema 15. sünnipäeval. Tseremoonia olla saarel ühe piiskopi poolt ka läbi viidud. Selline sündmustik on tõenäoliselt välja mõeldud. BBC Radio 4 tegi sellest ka dokumentaali *Redonda: The Island with Too Many Kings*, mis läks eetrisse 2007. aasta mais.

## Loodus
Saar asub Montserrati ja Nevise vahel. See asubb Montserratist 22,5 kilomeetrit loodes ja 32 kilomeetrit Nevisest kagus. Antiguast jääb saar edelasse, 56,2 kilomeetri kaugusele.

Saarel pesitsevad merelinnud ja saarel kasvavast kasinast rohust toituvad metsikud kitsed. Ainuke mageveeallikas on vihmavesi ja selle reservuaare saarel ei leidu. Saar on moodustunud iidse vulkaani südamest ja meenutab kaugelt vaadates suurt kivi. Kuigi Kolumbusele tundus saar ümar, on see tegelikult pikk ja kitsas.

## Viited

## Välislingid
J. K. Simmons

**Jonathan Kimble Simmons** (ka **J. K. Simmons**; sündinud 9. jaanuaril 1955 Detroitis) on Ameerika näitleja.

Ta on lõpetanud 1978. aastal Montana ülikooli bakalaureuseastmes muusika alal.

Ta on töötanud New Yorgis Broadway teatrites näitleja ja lauljana ning osalenud mitmes muusikalis. Suurema tuntuse tõid talle osatäitmised USA teleseriaalides "Seaduse nimel", "Vahelevõtja" ja "Oz". Hiljem on ta mänginud näiteks vendade Coenite mängufilmis "Põletada pärast lugemist". 

2014. aastal pälvis ta rolli eest filmis "Whiplash" parima meeskõrvalosatäitja Oscari ning võitis samas kategoorias Kuldgloobuse ja Briti Filmi- ja Telekunsti Akadeemia auhinna.

## Välislingid

*Simmonsi elulugu
* 
*J. K. Simmons Internet Broadway Database'is
Face Off (Halvale teele)

"**Face Off**" on USA teleseriaali "Halvale teele" ("Breaking Bad") neljanda hooaja kolmeteistkümnenda osa ning ühtlasi selle hooaja lõpposa (kogu seriaali 46. osa) pealkiri. "Face Off" esilinastus USA-s AMC kanalil 2011. aasta 9. oktoobril.

Selle osa eriefektide ettevalmistamisel oli abiks seriaali "Elavad surnud" ("The Walking Dead") eriefektide meeskond ([vt lipsu kohendavat pooliku näoga näitleja kujutist ingliskeelse Wikipedia lehel](http://en.wikipedia.org/wiki/Face_Off_(Breaking_Bad)#Production)). Seriaali peaosatäitja Walter White (Bryan Cranston) korraldatud atentaadi tulemusel hävis pool sarja negatiivse kangelase Gus Fring'i näost. Eriefekti ettevalmistamisele kulus kuid, osa näitamisele sekundeid. Efekti tootmisel kasutati hoolikalt välja töötatud grimmi näitleja näol, mis ühendati  arvutigraafikaga loodud kujunditega, toodeti kaks eraldi kaadrit ja ühendati need sujuvalt. Monteerija Skip MacDonaldi tööd telesarja osa loomisel peeti auhinna vääriliseks.

## Märkused
Arani saared

**Arani saared** (iiri keeles Oileáin Árann) on kolmest saarest koosnev saarestik Iirimaa lääneranniku lähedal Galway lahe suudmes. Saarte pindala on umbes 46 km².

Saared kuuluvad Galway krahvkonda. Läänest itta on nende nimed Inishmore (iiri keeles *Inis Mór*, suursaar), Inishmaan (iiri keeles *Inis Meáin*, kesksaar) ja Inisheer (iiri keeles *Inis Óirr*, idasaar). Kolmest saarest suurim on kõige läänepoolsem saar Inishmore, ja sellel asuv Kilronani küla (iiri keeles Cill Rónáin)  on Arani saarte suurim asula.

Saartel kõneldakse iiri keelt. 2006. aasta andmetel oli kolmel saarel kokku 1218 elanikku.

Saarte praegune ilme on kujunenud viimase jääaja liustike taandumisega 11 000 aastat tagasi. Erinevalt näiteks Connemarast Iirimaa läänerannikul, kus domineerib graniit, on Arani saared lubjakivisaared. Lubjakivi on nii majade kui ka nõlvu katva kiviaedade võrgustiku (kolme saare peale kokku 1600 km ) ehitusmaterjal. Lubjakivile mullakihi kasvatamiseks segasid saarte elanikud liiva ja adru.

## Viited


## Välislingid

* aranislands.com
Antonov A-40

**Antonov A-40** (ka **Antonov A-40T**), hüüdnimega "Lendav tank" (vene keeles "Летающий танк" *letajuštšij tank*  või "Крылья танка" *krõlja tanka* "Tanki tiivad", lühendina KT) oli Nõukogude Liidu eksperimentaalne õhusõiduk, mille lennukikonstruktor Oleg Antonov konstrueeris Teise maailmasõja aastail tanki T-60 transportimiseks õhu teel. Tanki külge kinnitatav kahepinnaline plaaneriosa pidi andma algul slepplennuki järel veetud tankile võimaluse lauelda lahinguväljale, toetamaks õhudessanti või partisane.

Töö plaaneri kallal kestis 1941. aasta detsembrist 1943. aasta veebruarini, mil tank tootmisest maha võeti. 1942. aasta aprillis valmistati Tjumeni linna tehases prototüüp. Lennukatsetused Moskva lähedal kestsid 7. augustist 12. septembrini 1942, katselenduriks oli Nõukogude Liidus tuntud purilendur Sergei Anohhin. Antonov A-40 leiti siiski olevat töökõlbmatu.

## Tehnilised andmed
* Meeskond: 2
* Last: 1 × T-60 tank
* Pikkus: 12,06 m
* Tiivaulatus: 18,00 m
* Tiivapindala: 85,8 m²
* Tühikaal: 2004 kg
* Lennukaal: 7804 kg
William Fisher

**William Fisher** (14. märts 1940 Craigneuk, Wishaw, North Lanarkshire – 6. oktoober 2018) oli Šotimaa ja Suurbritannia endine poksija.

Fisher sai I keskkaalus (kuni 71 kg) 1960. aasta Rooma olümpiamängude poksivõistlustel pronksmedali, kaotades poolfinaalis hilisemale hõbemedalivõitjale Carmelo Bossile (Itaalia).

Fisher osales I keskkaalus (kuni 71 kg) 13. Euroopa meistrivõistlustel (Luzern, 1959), kuid kaotas veerandfinaalis hilisemale kuldmedalivõitjale ja Euroopa meistrile Giovanni Benvenutile (Itaalia) ja jäi edasisest medaliheitlusest välja. 

Fisher poksis veebruarist 1961 kuni juulini 1967 elukutselisena. Ta pidas kokku 33 kohtumist, millest võitis 21 (neist 9 nokaudiga) ja kaotas 12 (neist 9 nokaudiga) kohtumist.

## Viited

## Välislingid
* 
*
Ühinenud üksikkandidaadid

**Ühinenud üksikkandidaadid** oli 2011. aasta Riigikogu valimisteks moodustatud poliitiline survegrupp. Nad olid allkirjastanud "Ühinenud üksikkandidaatide deklaratsiooni". Ühinenud üksikkandidaadid olid: Aivar Koitla, Mart Helme, Martin Helme, Henn Põlluaas, Ingvar Tšižikov, Eugen Veges ja Sten-Hans Vihmar.

## Deklaratsioon

## Viited

## Välislingid
*https://www.delfi.ee/artikkel/39981779
*http://www.postimees.ee/372071/helmed-said-kandideerima-vaid-7-nime
Liviu Rebreanu

**Liviu Rebreanu** (27. november 1885 Târlișua (tänapäeval Bistrița-Năsăudi maakond) – 1. september 1944 Valea Mare, Argeși maakond) oli rumeenia kirjanik ja ajakirjanik.

Rebreanu sündis Târlișuas, mis asub tänapäeval Bistrița-Năsăudi maakonnas, ent oli toona Austria-Ungari osa. Ta oli oma pere kolmeteistkümnest lapsest teine, tema isa oli kooliõpetaja Vasile Rebreanu ja ema Ludovica Diuganu; mõlemad vanemad olid pärit talupoegade hulgast. Rebreanu isa oli olnud luuletaja ja kultuuritegelase George Coșbuci klassivend ning huvitus folkloorist.

Liviu Rebreanu sai alghariduse Maierus, kus teda õpetas tema oma isa. Edasi õppis ta Năsăudis ja Bistrițas, sõjaväekoolis Sopronis ning viimaks sõjaväeakadeemias Budapestis. Ta töötas ohvitserina Gyulas, ent läks 1908. aastal erru ning ületas 1909 ebaseaduslikult Transilvaania Alpid, suundus Rumeeniasse ja asus elama Bukaresti.

Bukarestis liitus ta kirjanduslike ringkondadega ning töötas ajakirjanikuna väljaandeis Ordinea ja Falanga literară și artistică. Austria-Ungari valitsuse nõudmisel ta arreteeriti ja anti 1910. aastal Austria-Ungarile välja. Teda hoiti vangistuses Gyulas, ent ta vabanes sama aasta augustis ning naasis Bukaresti. 1911–1912 oli ta Craiova Rahvusteatri sekretär, tema ülemuseks oli kirjanik ja režissöör Emil Gârleanu. Sel ajal abiellus ta näitleja Fanny Rădulescuga.

Kirjanikuna debüteeris Rebreanu 1912. aastal novellikoguga "Frământări". Esimese maailmasõja ajal oli ta ajalehe Adevărul reporter, ent jätkas ka novellide avaldamist: 1916 ilmusid "Golanii" ja "Mărturisire", 1919 "Răfuială". Pärast sõda sai temast oluline kaastööline kirjandusseltsis Sburătorul, mida juhtis kirjanduskriitik Eugen Lovinescu.

1920. aastal avaldas Rebreanu romaani "Ion", mida peetakse esimeseks moodsaks rumeenia romaaniks ning milles ta kujutab maaomanditülisid Transilvaania maapiirkondades (eesti keeles on romaan ilmunud Natalie Alveri ja Telma Tali tõlkes, Tallinn: Eesti Raamat, 1970). "Ioni" eest sai Rebreanu Rumeenia Akadeemia auhinna; 1939 sai temast Akadeemia liige.

Aastatel 1928–1930 oli ta Bukaresti Rahvusteatri juht, 1940–1944 Rumeenia Kirjanike Liidu president.
Guillaume Postel

**Guillaume Postel** (25. märts 1510 Barenton, Alam-Normandia – 6. september 1581) oli prantsuse keeleteadlane, astronoom, kabalist ja diplomaat.

Pariisis õppides tutvus ta Ignatius Loyola ning teistega, kes asutasid hiljem jesuiitide ordu, ning pidas nendega sidet kogu elu.

Ta oli araabia, heebrea, vanasüüria ja teiste semi keelte, samuti kreeka ja ladina keele asjatundja, mistõttu pälvis ta varsti õukonna tähelepanu. 1536. aastal saatis François I ta Prantsusmaa saadiku tõlgina Türgi sultani Suleiman I juurde Konstantinoopolisse. Veel oli talle ülesandeks tehtud koguda idamaade kirjanduse käsikirju kuningliku raamatukogu jaoks.

1538. aastal avaldati tema teos "Linguarum Duodecim Characteribus Differentium Alphabetum Introductio" ('sissejuhatus kaheteistkümne keele tähemärkidesse').

Ta kogus, tõlkis ja avaldas käsikirju, tuues nii eurooplaste ette mitmeid kreeka-, heebrea- ja araabiakeelseid teoseid.